ደቡብ አፍሪካ ስምንት አዳዲስ የታዳሽ  ኃይል የልማት ዞኖችን ወደስራ ልታስገባ ነው
ደቡብ አፍሪካ  ስምንት አዳዲስ  የታዳሽ ኃይል የልማት ዞኖችን  ወደ ሥራ ልታስገባ  መሆኗን   አስታወቀች ።አገሪቱ  ለታዳሽ  ኃየል  የልማት ዞኖቹ ግንባታም  ከ 74 ነጥብ 7  ቢሊዮን  የአሜሪካ ዶላር   በላይ  ወጪ እንደምታደርግ  ተነግሯል ደቡብ አፍሪካ ታዳሽ ኃይልን በኃይል አማራጭነት መጠቀም ከጀመረች በርካታ አመታት ቢቆጠሩም መንግስት ለዘርፉ ከፍተኛ ትኩረት  በመሥጠት  መንቀሳቀስ የጀመረው ግን ባለፉት ጥቂት ዓመታት መሆኑ መረጃዎች  ያመለክታሉ ፡፡ቀደም ባሉት አመታት ከአፍሪካ ቅጥ ያጣ የድንጋይ ከሰል አጠቃቀም እንዲሁም የበካይ ጋዝ ልቀት ይስተዋልባታል በሚል  በተለያዩ የአየር ንብረት ተቆርቋሪ ወገኖኖችና ሀገራት ስትብጠለጠል የቆየችው ደቡብ አፍሪካ፥ ይህ ታሪኳን ለመቀየር ቆርጣ የተነሳች ትመስላለች፡፡የታዳሽ ኃይልን መጠቀም አማራጭ የሌለው ተግባር ነው የሚለው የደቡብ አፍሪካ መንግስት ሰፋፊ የታዳሽ ኃይል ፕሮጀክቶችን ይፋ በማድረግ ላይ ነው፡፡በዚህም በሀገሪቱ በአጠቃላይ ስምንት የታዳሽ ኃይል የልማት ዞኖችን ወደስራ ለማስገባት እንቅስቃሴ መጀመሩ  ይፋ ተደርጓል፡፡ለእነዚህ ስምንት የታዳሽ ኃይል የልማት ዞኖች በአጠቃላይ ከ74 ነጥብ 7 ቢሊየን የአሜሪካ ዶላር በላይ ወጪ እንደሚደረግም ነው የተገለፀው፡፡እነዚህ አዳዲስ የታዳሽ ኃይል የልማት ዞኖች መነሻቸውን ሀገሪቱ የበካይ ጋዝ ልቀትን ለመቀነስና ለአረንጓዴ ልማት የማይበገር ኢኮኖሚን ለመገንባት የያዘችውን  ዕቅድ እውን ለማድረግ ያለመ  ነው፡፡የፕሪቶሪያ ግዛት ታዳሽ ኃይልን በአማራጭ የኃይል ምንጭነት በመጠቀም ላይ እንደምትገኝ መሆኗ ተመልክቷል ።በደቡብ አፍሪካ  በትግበራ ላይ ከሚገኙ 44 የኃይል ፕሮጀክቶች ውስጥ  2 ነጥብ 2 ጊጋ ዋት ከፀሃይና የንፋስ ሃይል እየመነጨ ሲሆን፥በቀጣይ ሳምንታት ውስጥም ተጨማሪ የ2 ነጥብ 3 ጊጋ ዋት የኤሌክትሪክ ኃይልን  ለማመጨት  ቅደም ዝግጅቶች መጠናቀቃቸው ተገልጿል፡፡የታዳሽ ኃይልን ዋነኛ የኃይል አማራጭ ለማድረግ መንግስት በቀጣይ ከሚወሰዳቸው እርምጃዎች መካከልም እኤአ በ2020 እስከ 2029 ድረስ ብቻ ከዚህ በፊት የድንጋይ ከሰል በማምረት በሚታወቀው ኤስኮም ስር የሚገኙ አምስት የሚደርሱ ፋብሪካዎችን መዘጋት ይገኝበታል፡፡የፋብሪካዎቹ መዘጋት እስከ 20 ሺህ የሚደርስን የሰው ኃይል ሥራ እንደሚያሳጣ ቢገመትም፤ በአንጻሩ አዳዲስ የታዳሽ ኃይል ማመንጫ ጣቢያዎች ላይ ተመጣጣኝ የሥራ ዕድሎች እንደሚፈጠሩ ታሳቢ መደረጉም ተመልክቷል፡፡የደቡብ አፍሪካ ከፍተኛ ፍርድቤት ያገደው አዲሱ የሀገሪቱ የኒውክሌር ማበልፀግ ዕቅድም መንግስት ፊቱን ወደ ታዳሽ ኃይል ልማት እንዲያዞር አስገድዷል፡፡ላለፉት ተከታታይ አመታት ሀገሪቱን ሲያስተዳድር የቆየው የአፍሪካ ናሽናል ኮንግረስ /ኤ ኤን ሲ/ ተጨማሪ የኒውክሌር ማበልፀግ ዕቅዶችን ይዞ የነበረ ቢሆንም  ተቀባይነት ባለማግኘቱ በአሁኑ ወቅት ሀገሪቱ ኮበርግ በተሰኘውና 1 ነጥብ 9 ጊጋ ዋት የኤሌክትሪክ ሃይልን በሚያመነጨው የኒውክሌር ማበልፀጊያ ማዕከል ተወስናለች፡፡ታዳሽ ኃይል በአንጻራዊነት አንስተኛ ወጪን መጠየቁና ለአረንጓዴ ልማት ዋንኛ አጋር በመሆኑ ኢትዮጵያን ጨምሮ በርካታ ሀገራት ዋንኛ የኃይል አማራጭ አድርገው እየተጠቀሙበት ይገኛል፡፡ ( ምንጭ: አፍሪካ ቢዝነስ ማጋዚን)   